奉和胡右丞視學所賦
作者：呂陶
朝代：宋

paragraphs: 成都學最古，肇自西漢時。
寥寥千餘載，間有或盛衰。
慶曆始下詔，四方如響隨。
良哉樂安伯，治體由本基。
遠模類文翁，故事循魯僖。
課試月爲度，講解日有規。
教育猶父兄，片言不邇遺。
學子五百人，弦誦何儀儀。
陶成禮義俗，大變西南維。
距此已一世，繼者賢其誰。
胡公廟堂老，天子深倚毗。
下車急先務，勸學爲之師。
時異心則同，兩哲吹壎箎。
作詩遺諸生，字字皆典彛。
近欲美材成，遠使純風熙。
礱石建巨堂，豎柱不復欹。
九經滿四壁，高下相支持。
首尾傳注完，粲然日星垂。
斯經與斯堂，天下難等夷。
度地得勝勢，西隅敞高扉。
氣象自宏顯，出門見通逵。
嘉木種千本，敷陰接春暉。
人將不剪伐，異日甘棠枝。
賤子昔在泮，執經趨綘帷。
嘗聞先生訓，敢告多士知。
讀書有本統，宜先窮是非。
微言率簡易，衆說殊支離。
詳觀聖賢迹，於我猶蓍龜。
不獨事辭章，華葩競葳蕤。
豈徒換爵禄，稱謂生光輝。
立已如遠游，縱横亦多岐。
取舍各異轍，義利難兩馳。
一足少蹭蹬，終身陷污卑。
君子與小人，古今不同歸。
勉哉篤志操，行副公所期。